**Ministru kabineta noteikumu projekta “Grozījums Ministru kabineta 2016.gada 26.jūlija noteikumos Nr.487 “Uzņēmumu energoaudita noteikumi”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ekonomikas ministrija ir izstrādājusi Ministru kabineta noteikumu projektu **“Grozījums Ministru kabineta 2016.gada 26.jūlija noteikumos Nr.487 “Uzņēmumu energoaudita noteikumi””** (turpmāk – noteikumu projekts),lai uzlabotu energoefektivitātes normatīvo regulējumu attiecībā uz energoauditu veikšanu ēkās, kurās uzņēmums veic savu darbību un kuras nav saistītas ar ražošanas procesu nodrošināšanu, kā arī  uz ēku apkures sistēmu un gaisa kondicionēšanas sistēmu pārbaudi, ņemot vērā praksē konstatētās problēmas un novērstu pretrunas starp vienāda juridiska spēka tiesību normām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir nodrošināt kvalitatīvu un rentablu uzņēmumu energoauditu veikšanu gadījumos, kad uzņēmums veic savu darbību ēkās, un tā nav saistīta ar ražošanas procesu nodrošināšanu.  Spēkā esošajā regulējumā Ministru kabineta 2016.gada 26.jūlija noteikumu Nr.487 “Uzņēmumu energoaudita noteikumi” 2.punktā ir norādīts, ka, ja uzņēmuma enerģijas patēriņš ēku apkurei ir 90% (un vairāk) no kopējā enerģijas patēriņa, uzņēmuma energoauditu ir tiesīgs veikt neatkarīgs eksperts ēku energoefektivitātes jomā. Minētās tiesību normas attiecināšana tikai uz enerģijas patēriņu ēku apkurei ir pretrunā ar Ministru kabineta 2013.gada 25.jūnija noteikumu Nr.348 “Ēkas energoefektivitātes aprēķina metode” (turpmāk – MK noteikumi Nr.348) 3.punktu, kas nosaka ēkas energoefektivitātes novērtējumā iekļaujamās inženiertehniskās sistēmas: apkure, sadzīves vajadzībām nepieciešamā karstā ūdens sagatavošana, ventilācija un dzesēšana, kā arī apgaismojums.  Savukārt Energoefektivitātes likuma 10.panta piektā daļa un 12.panta piektā daļa attiecīgi nosaka, ka lielie uzņēmumi un lielie elektroenerģijas patērētāji regulāri, ne retāk kā reizi četros gados, veic energoauditu.  Iesniegtie lielo uzņēmumu un lielo elektroenerģijas patērētāju energoauditu pārskati vairākos gadījumos liecina, ka ēku energoauditi nav veikti atbilstoši MK noteikumu Nr.348 3.punkta prasībām.  Ēkas energoaudita ietvaros tiek veikta ēkas apsekošana, vēsturisko enerģijas patēriņa datu analīze un nepieciešamie mērījumi, novērtēta ēkas inženierkomunikāciju darbība (apkures, ventilācijas, dzesēšanas, karstā ūdens sagatavošanas u.c. sistēmas) un norobežojošo konstrukciju stāvoklis, t.i. veikta ēkas energoefektivitātes novērtēšana saskaņā ar Ēku energoefektivitātes likuma prasībām un identificēti energoefektivitātes uzlabošanas pasākumi. Ēkas energoaudita rezultātā var tikt izsniegts, atbilstoši Ministru kabineta 2013.gada 9.jūlija noteikumu Nr.383 “Noteikumi par ēku energosertifikāciju” 6.un 7.punkta prasībām izstrādāts, ēkas energosertifikāts. |
| 3. | Projekta izstrādē iesaistītās institūcijas | Ekonomikas ministrija, AS “Inspecta Latvia” un SIA “TUV Nord Latvija” |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz:  1)Lielajiem uzņēmumiem un lielajiem elektroenerģijas patērētājiem;  2)Uzņēmumiem, kuriem energoaudits ir nosacījums dalībai valsts atbalsta programmās;  3)Neatkarīgiem ekspertiem ēku energoefektivitātes jomā;  4)Uzņēmumu energoauditoriem. |
| 2. | Tiesiskā regulējuma ietekme uz tautsaimniecību un administratīvo slogu | Ar grozījumiem netiks paaugstināts administratīvais slogs. Noteikumu projekta mērķis ir nodrošināt kvalitatīvu un rentablu uzņēmumu energoauditu veikšanu gadījumos, kad uzņēmums veic savu darbību ēkās, un tā nav saistīta ar ražošanas procesu nodrošināšanu.  Noteikumu projekta ieviešanas rezultātā tiks sakārtots jautājums par kvalitatīvu un rentablu uzņēmumu energoauditu veikšanu un līdz ar to sekmēta lielo uzņēmumu un lielo elektroenerģijas patērētāju obligāto energoauditu kvalitāte.  Sakārtojot minēto jautājumu, tiks sekmēta Latvijas Nacionālajā attīstības plānā (turpmāk – Plāns) noteikto mērķu izpilde. Plāna rīcības virzienā “Energoefektivitāte un enerģijas ražošana” norādīts, ka energoefektivitātes uzlabošana primāri ir būtiska ražojošajā sektorā un kā viens no Plāna mērķu sasniegšanas rādītājiem ir norādīts enerģijas patēriņa samazinājums iekšzemes kopprodukta radīšanai, kas sekmēs primārās enerģijas patēriņa samazināšanos. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts pieejams sabiedrībai Ekonomikas ministrijas tīmekļvietnē sadaļā „Sabiedrības līdzdalība”. Pēc projekta pieņemšanas plānots sniegt informāciju semināros, kuru mērķauditorija primāri būs lielie uzņēmumi un lielie elektroenerģijas patērētāji. |
| 2. | Sabiedrības līdzdalība projekta izstrādē | Notika konsultācijas ar AS “Inspecta Latvia” un SIA “TUV Nord Latvija” speciālistiem |
| 3. | Sabiedrības līdzdalības rezultāti | Speciālistu priekšlikumi ņemti vērā |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Neatkarīgi eksperti ēku energoefektivitātes jomā, uzņēmumu energoauditori. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas, kā arī nav paredzēta esošo institūciju likvidācija vai reorganizācija. |
| 3. | Cita informācija | Nav |

Iesniedzējs:

Ministru prezidenta biedrs,

ekonomikas ministrs       A.Ašeradens

Vīza:

Valsts sekretārs Ē.Eglītis

Ozoliņa 67013175

Inguna.Ozolina@em.gov.lv